Dávame do pozornosti zákonné ustanovenia platné od roku 1994 na území Slovenskej republiky súvisiace s problematikou zabezpečenia ukrytia pre obyvateľstvo. Uvedené skutočnosti upravuje zákon č. 42/1994 Z. z. o civilnej ochrane obyvateľstva a vyhláška MV SR č. 532/2006 Z. z. o podrobnostiach na zabezpečenie stavebnotechnických požiadaviek a technických podmienok zariadení civilnej ochrany.

**Pôsobnosť obce**

V zmysle § 15  ods. 1 zákona č. 42/1994 Z. z. o civilnej ochrane obyvateľstva v znení neskorších predpisov **Obec**

a) **vypracúva plán ochrany obyvateľstva**, oboznamuje sa s havarijnými plánmi podnikov a prevádzok na svojom území a informuje obyvateľstvo a verejnosť podľa [*§ 15a*](https://www.slov-lex.sk/pravne-predpisy/SK/ZZ/1994/42/20220226#paragraf-15a),

e) podľa potreby určuje vhodné ochranné stavby použiteľné na ukrytie obyvateľstva a zabezpečuje ich potrebné úpravy.

Ochranné stavby podľa § 9 ods. 1) vyhlášky č. 532/2006 Z. z. o podrobnostiach na zabezpečenie stavebnotechnických požiadaviek a technických podmienok zariadení civilnej ochrany **ochranné stavby sa budujú**

1. v stave bezpečnosti ako dvojúčelové odolné a plynotesné úkryty s prioritou mierového využitia pri nutnosti zachovať ich ochrannú funkciu,
2. po vyhlásení mimoriadnej situácie a v čase vojny a vojnového stavu ako jednoduché úkryty budované svojpomocne (JUBS), úpravou vhodných priestorov v stavbách podľa plánov ukrytia.

**Plán ukrytia**

Podľa ustanovenia § 6 vyhlášky MV SR č. 532/2006 Z. z o podrobnostiach na zabezpečenie stavebnotechnických požiadaviek a technických podmienok zariadení civilnej ochrany

(1) Technické podmienky zariadení civilnej ochrany sú určené zásadami na zabezpečenie ochrany obyvateľstva ukrytím počas mimoriadnej situácie a v čase vojny a vojnového stavu;2) uvádzajú sa v pláne ukrytia, ktorý je súčasťou plánu ochrany.

(2) Technické podmienky zariadení civilnej ochrany sa uplatňujú v rozsahu základných technických podmienok a požiadaviek na ochranné stavby podľa [prílohy č. 1](https://www.slov-lex.sk/pravne-predpisy/SK/ZZ/2006/532/20130101#prilohy.priloha-priloha_c_1_k_vyhlaske_c_532_2006_z_z.oznacenie) pri ich navrhovaní.

(3) Textová časť a grafická časť plánu ukrytia sa spracúvajú podľa [príloh č. 12 až 16](https://www.slov-lex.sk/pravne-predpisy/SK/ZZ/2006/532/20130101#prilohy.priloha-priloha_c_12_k_vyhlaske_c_532_2006_z_z.oznacenie).

V zmysle § 3c ods. 1 zákona 42/1994 Z. z. o civilnej ochrane obyvateľstva v znení neskorších predpisov **Plán ochrany obyvateľstva** obsahuje najmä:

a) závery a odporúčania analýzy územia z hľadiska vzniku možných mimoriadnych udalostí,

b) plán

1. evakuácie,

2. ukrytia, (Textová časť a grafická časť plánu ukrytia sa spracúvajú podľa vyhlášky MV SR č. 532/2006 Z. z. o podrobnostiach na zabezpečenie stavebnotechnických požiadaviek a technických podmienok zariadení civilnej ochrany [*príloh č. 12 až 16*](https://www.slov-lex.sk/pravne-predpisy/SK/ZZ/2006/532/20130101#prilohy.priloha-priloha_c_12_k_vyhlaske_c_532_2006_z_z.oznacenie)*)*.

**Textová časť plánu ukrytia obce obsahuje najmä:**

a) základné údaje o spôsobe zabezpečenia ukrytia,

b) prehľad stavu zabezpečenia ukrytia obyvateľstva v obci,

c) prehľad ukrytia zamestnancov a osôb prevzatých do starostlivosti v obci,

d) rozpočet a materiálne zabezpečenie ukrytia obyvateľstva,

e) základné údaje o spôsobe zabezpečenia pôvodného účelového určenia ochranných stavieb,

f) evidenčné listy a zoznam odolných úkrytov a plynotesných úkrytov pre obyvateľstvo,

g) určovacie listy a zoznam jednoduchých úkrytov,

h) počet úkrytových družstiev v obci s počtom osôb v nich zaradených.

**Prevádzka, spohotovenie úkrytov**

* uvedené vo vyhláške MV SR č. 532/2006 Z. z. o podrobnostiach na zabezpečenie stavebnotechnických požiadaviek a technických podmienok zariadení civilnej ochrany (konkrétne príloha č. 6)

Spohotovenie úkrytov zahŕňa ich technickú, prevádzkovú a organizačnú prípravu na ochrannú prevádzku. Ruší sa dvojúčelové využívanie úkrytov, spohotovujú sa technické a inžinierske zariadenia úkrytu, najmä prvky tlakovej a plynotesnej ochrany, filtračné a ventilačné zariadenia, náhradné zdroje elektrickej energie, zariadenia na zásobovanie vodou a kanalizácia, spojovacie prostriedky, a pripravujú sa priestory pre ukrývané osoby, najmä sedadlá a ležadlá.

Spohotovenie úkrytu vykonáva jednotka CO – družstvo ochrannej stavby na základe nariadenia vedúceho objektu po vyhlásení mimoriadnej situácie alebo vojny a vojnového stavu.

Všetky úkony súvisiace so spohotovením úkrytov je potrebné vykonať:

**Pre odolné a plynotesné úkryty:**

v úkrytoch, ktoré sú dvojúčelovo využívané do 12 hod.

v úkrytoch, ktoré nie sú dvojúčelovo využívané do 2 hod.

**Pre jednoduché úkryty:**

Príjem ukrývaných osôb do 12 hodín

Zvýšenie ochranných vlastností do 24 hodín

Ochranné stavby (OS) sú v správe obcí, PO a FO podľa ich určenia, spracúvajú prehľady „Plánu ukrytia“ vo svojej pôsobnosti.

Okresný úrad Bratislava nemá v správe okrem chránených pracovísk žiadne ochranné stavby. Okresný úrad spracováva prehľady „Plánu ukrytia...“ za územie vo svojej pôsobnosti.

**Delenie OS podľa určenia:**

**Jednoduchý úkryt budovaný svojpomocne (JUBS) –** sú vedené na obciach a v rámci BA na MČ.

**Ochranné stavby určené pre obyvateľstvo** - v správe mestských častí BA, jedná sa o odolné a plynotesné úkryty, zoznam týchto krytov je zverejnený na stránke MV SR.

Link: <https://www.minv.sk/?okresne-urady-klientske-centra&urad=1&odbor=4>

Dávame taktiež do pozornosti „prednášku – príprava občanov na sebaochranu a vzájomnú pomoc“, v ktorej je uvedený postup Režim života pre obyvateľstvo pri ukrytí v ochranných stavbách CO a ktorá je zverejnená na stránke MV SR.

Link: https://www.minv.sk/?okresne-urady-klientske-centra&urad=1&odbor=4